ডলি আহলুওয়ালিয়া হলেন একজন ভারতীয় অভিনেত্রী ও পোশাক পরিকল্পনাকারী। তিনি ২০০১ সালে পোশাক পরিকল্পনার জন্য সংগীত নাটক অকাদেমি পুরস্কার অর্জন করেন। এছাড়া তিনি তিনটি জাতীয় চলচ্চিত্র পুরস্কার অর্জন করেছেন, তন্মধ্যে ব্যান্ডিট কুইন (১৯৯৩) ও হায়দার (২০১৪) চলচ্চিত্রের জন্য দুটি শ্রেষ্ঠ পোশাক পরিকল্পনা বিভাগে এবং ভিকি ডোনার (২০১২) চলচ্চিত্রে অভিনয়ের জন্য একটি শ্রেষ্ঠ পার্শ্ব অভিনেত্রী বিভাগে। এছাড়া তিনি শ্রেষ্ঠ পোশাক পরিকল্পনা বিভাগে ফিল্মফেয়ার পুরস্কারের সর্বাধিকবার বিজয়ী, তিনি ওমকারা (২০০৬), ভাগ মিলখা ভাগ (২০১৩) ও হায়দার (২০১৪) চলচ্চিত্রের জন্য তিনবার এই বিভাগে পুরস্কার লাভ করেন।  কর্মজীবন আহলুওয়ালিয়া মঞ্চনাটকে পোশাক পরিকল্পনার মধ্য দিয়ে তার কর্মজীবন শুরু করেন। চলচ্চিত্রে তার প্রথম কাজ ছিল শেখর কাপুরের ব্যান্ডিট কুইন (১৯৯৩)। এই চলচ্চিত্রের পোশাক পরিকল্পনার জন্য তিনি তার প্রথম শ্রেষ্ঠ পোশাক পরিকল্পনা বিভাগে জাতীয় চলচ্চিত্র পুরস্কার অর্জন করেন। ২০০০-এর দশকে তিনি বিশাল ভারদ্বাজ পরিচালিত একাধিক চলচ্চিত্রে পোশাক পরিকল্পনাকারী হিসেবে কাজ করেন, তন্মধ্যে রয়েছে দ্য ব্লু আমব্রেলা (২০০৫), ওমকারা (২০০৬), ব্লাড ব্রাদার্স (২০০৭), ও কামিনে (২০০৯)। ওমকারা চলচ্চিত্রে তার কাজের জন্য তিনি তার প্রথম শ্রেষ্ঠ পোশাক পরিকল্পনা বিভাগে ফিল্মফেয়ার পুরস্কার অর্জন করেন। এছাড়া তিনি দীপা মেহতার ওয়াটার (২০০৫) ও মিডনাইটস চিলড্রেন (২০১২) চলচ্চিত্রের পোশাক পরিকল্পনা করেন। ২০০৯ সালে তিনি ইমতিয়াজ আলীর প্রণয়ধর্মী চলচ্চিত্র লাভ আজ কাল-এ তার কাজের জন্য শ্রেষ্ঠ পোশাক পরিকল্পনা বিভাগে আইফা পুরস্কার অর্জন করেন।  ২০১২ সালে তিনি সুজিত সরকারের ভিকি ডোনার চলচ্চিত্রে কর্তৃত্বপরায়ণ মা ও শাশুড়ীর সেবা করা বউমা চরিত্রে অভিনয় করে প্রশংসিত হন। এই কাজের জন্য তিনি শ্রেষ্ঠ পার্শ্ব অভিনেত্রী বিভাগে জাতীয় চলচ্চিত্র পুরস্কার অর্জন করেন এবং আইফা পুরস্কার ও জি সিনে পুরস্কারের মনোনয়ন লাভ করেন। পরের বছর তিনি রাকেশ ওমপ্রকাশ মেহরার ভাগ মিলখা ভাগ (২০১৩) চলচ্চিত্রে তার কাজের জন্য শ্রেষ্ঠ পোশাক পরিকল্পনাকারী বিভাগে তার দ্বিতীয় ফিল্মফেয়ার পুরস্কার ও দ্বিতীয় আইফা পুরস্কার লাভ করেন। ২০১৪ সালে তিনি বিশাল ভারদ্বাজের হায়দার চলচ্চিত্রের পোশাক পরিকল্পনা করেন। এই কাজের জন্য তিনি শ্রেষ্ঠ পোশাক পরিকল্পনা বিভাগে জাতীয় চলচ্চিত্র পুরস্কার, ফিল্মফেয়ার পুরস্কার, ও আইফা পুরস্কার অর্জন করেন।  ব্যক্তিগত জীবন আহলুওয়ালিয়া কামাল তিওয়ারির সাথে বিবাহ বন্ধনে আবদ্ধ হন। কামাল চণ্ডীগড় সংগীত নাটক অকাদেমির চেয়ারপার্সন ও প্রখ্যাত সুরকার।  তথ্যসূত্র  বহিঃসংযোগ    বিষয়শ্রেণী:জীবিত ব্যক্তি বিষয়শ্রেণী:২০শ শতাব্দীর ভারতীয় অভিনেত্রী বিষয়শ্রেণী:২০শ শতাব্দীর ভারতীয় নকশাবিদ বিষয়শ্রেণী:২১শ শতাব্দীর ভারতীয় অভিনেত্রী বিষয়শ্রেণী:২১শ শতাব্দীর ভারতীয় নকশাবিদ বিষয়শ্রেণী:ভারতীয় চলচ্চিত্র অভিনেত্রী বিষয়শ্রেণী:ভারতীয় টেলিভিশন অভিনেত্রী বিষয়শ্রেণী:ভারতীয় পোশাক পরিকল্পনাকারী বিষয়শ্রেণী:ভারতীয় শিখ বিষয়শ্রেণী:পাঞ্জাবি চলচ্চিত্র অভিনেত্রী বিষয়শ্রেণী:হিন্দি চলচ্চিত্র অভিনেত্রী বিষয়শ্রেণী:সংগীত নাটক অকাদেমি পুরস্কার প্রাপক বিষয়শ্রেণী:শ্রেষ্ঠ পার্শ্ব অভিনেত্রী বিভাগে জাতীয় চলচ্চিত্র পুরস্কার (ভারত) বিজয়ী বিষয়শ্রেণী:শ্রেষ্ঠ পোশাক পরিকল্পনা বিভাগে জাতীয় চলচ্চিত্র পুরস্কার (ভারত) বিজয়ী বিষয়শ্রেণী:শ্রেষ্ঠ পোশাক পরিকল্পনা বিভাগে ফিল্মফেয়ার পুরস্কার বিজয়ী বিষয়শ্রেণী:শ্রেষ্ঠ পার্শ্ব অভিনেত্রী বিভাগে স্ক্রিন পুরস্কার বিজয়ী বিষয়শ্রেণী:আন্তর্জাতিক ভারতীয় চলচ্চিত্র অ্যাকাডেমি পুরস্কার বিজয়ী বিষয়শ্রেণী:রাষ্ট্রীয় নাট্য বিদ্যালয়ের প্রাক্তন শিক্ষার্থী বিষয়শ্রেণী:২০শ শতাব্দীর ভারতীয় নকশাকার বিষয়শ্রেণী:২১শ শতাব্দীর ভারতীয় নকশাকার